**RESPIR PARFUMUL DIMINEŢII**

*STOMFF ANDREI AUREL*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

RESPIR PARFUMUL DIMINEŢII

Citesc cu drag ce scriu poeţii

Când pun în vers trăiri intense

Eu nu cer nimănui dispense,

Şi opintind pe drumul vieţii,

Respir parfumul dimineţii!

Se zbat în pieptul meu pereţii

Ventriculului drept ori stâng

În auricule mă strâng

Şi opintind pe drumul vieţii

Respir parfumul dimineţii!

Sunt încă sclavul frumuseţii

Oricărei rubensiene forme,

Iubirea mea nu are norme

Şi opintind pe drumul vieţii

Respir parfumul dimineţii!

Doar Cupidon dă drum săgeţii

Şi sigur, nu ridic un scut,

Pornesc mereu de la-nceput

Şi opintind pe drumul vieţii

Respir parfumul dimineţii!

Nu mă-nspăimântă grosul ceţii

Când uneori mă împresoară,

Aştept o nouă primăvară

Şi opintind pe drumul vieţii

Respir parfumul dimineţii!

În urma noastră daco-geţii

În faţa noastră ce-o să fie?

Mi-e dragă Maica Românie

Şi opintind pe drumul vieţii

Respir parfumul dimineţii

Din ţara care va să fie!